REGOLAMENT TAL-KUMMISSJONI (KE) Nru 179/2005
tat-2 ta' Frar 2005
li jemenda r-Regolament (KE) Nru 1917/2000 dwar it-trasmissjoni ta’ informazzjoni lill-Kummissjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1172/95 tat-22 ta’ Mejju 1995 dwar l-istatistiċi dwar il-kummerċ ta’ merkanzija tal-Komunità u l-Istati Membri tagħha ma’ pajjiżi li mhumiex membri (1), u b’mod partikolari l-Artikoli 11 u 13 tiegħu,
Billi:
(1)
Ir-Regolament tal-Parlament Ewropew u tal-Kunsill (KE) Nru 638/2004 tal-31 ta’ Marzu 2004 dwar l-istatistiċi tal-Komunità dwar il-kummerċ ta’ merkanzija bejn l-Istati Membri u li jħassar ir-Regolament tal-Kunsill (KEE) Nru 3330/91 (2), li japplika mill-1 ta’ Jannar 2005, jistabbilixxi qafas komuni għall-produzzjoni sistematika ta' statistiċi tal-Komunità dwar il-kummerċ ta' merkanzija bejn l-Istati Membri.
(2)
Sabiex il-perijodu għat-trasmissjoni għal kummerċ estern jiġi jaqbel mal-perijodu ta' trasmissjoni għall-informazzjoni aggregata dwar il-kummerċ fi ħdan il-Komunità, ta' l-ewwel għandu jitnaqqas minn 6 ġimgħat għal 40 jum.
(3)
Kif ingħad b’mod regolari mill-Kunsill, il-monitoraġġ ta’ l-Unjoni Ekonomika u Monetarja teħtieġ li l-istatistiċi dwar il-kummerċ jitwasslu b’mod mgħaġġel.
(4)
Ir-Regolament tal-Kummissjoni (KE) Nru 1917/2000 tas-7 ta’ Settembru 2000 li jqiegħed ċerti dispożizzjonijiet għall-implimentazzjoni tar-Regolament tal-Kunsill (KE) Nru 1172/95 dwar l-istatistiċi dwar il-kummerċ estern (3) għandu għalhekk ikun emendat.
(5)
Il-miżuri stipulati f’dan ir-Regolament huma fi qbil mal-fehma tal-Kumitat dwar l-istatistiċi dwar il-kummerċ tal-merkanzija ma’ pajjiżi terzi,
ADOTTAT DAN IR-REGOLAMENT:
Artikolu 1
Artikolu 32 tar-Regolament (KE) Nru 1917/2000 jinbidel b’dan li ġej:
“Artikolu 32
1. L-Istati Membri għandhom jiġbru:
(a)
riżultati aggregati definiti, għal kull influss, bħala l-valur totali tal-kummerċ ma’ pajjiżi li mhumiex membri u l-lista maqsuma skond il-prodotti skond it-Taqsimiet ta’ l-Istandard Internazzjonali għall-Klassifikazzjoni tal-Kummerċ, Reviżjoni 3;
(b)
riżultati dettaljati li għalihom hemm referenza fl-Artikolu 10(1) tar-Regolament bażiku.
2. L-Istati Membri għandhom jgħaddu l-informazzjoni lill-Kummissjoni mingħajr dewmien, kif ġej:
(a)
fi qbil mal-paragrafu 1(a), mhux aktar tard minn 40 jum wara l-aħħar tal-perijodu ta’ referenza
(b)
fi qbil mal-paragrafu 1(b), mhux aktar tard minn 42 jum wara l-aħħar tal-perijodu ta’ referenza”
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta’ Marzu 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-2 ta' Frar 2005.